次韵子瞻見寄
作者：蘇轍
朝代：宋

paragraphs: 我將西歸老故丘，長江欲濟無行舟。
宦游已如馬受軛，衰病擬學龜藏頭。
三年學舍百不與，糜費廩粟常慚羞。
矯時自信力不足，從政敢謂學已優。
閉門却掃誰與語，晝夢時作鈞天游。
自從四方多法律，深山更深逃無術。
衆人奔走我獨閑，何異端居割蜂蜜。
懷安已久心自知，彈劾未至理先屈。
餘杭軍府百事勞，經年未見持干旄。
賈生作傅無封事，屈平憂世多離騷。
煩刑弊法非公耻，怒馬奔車忌鞭箠。
藐藐何自聽諄諄，諤諤未必賢唯唯。
求田問舍古所非，荒畦弊宅今餘幾。
出從王事當有程，去須膰肉嫌無名。
掃除百憂唯有酒，未退聊取身心輕。